ფიჭვის პარკხვევია
ფიჭვის პარკხვევია (ლათ. Dendrolimus pini) — პეპელა პარკხვევიების ოჯახისა. წიწვოვანთა მავნებელია, განსაკუთრებით ჩვეულებრივი ფიჭვისა. მისი ფრთების შლილი 60–90 მმ აღწევს. უმეტესად მორუხო-მოყავისფროა, წინა ფრთებზე შუაში აზის მცირე ზომის ღია ლაქა. მუხლუხის სიგრძე დაახლოებით 75 მმ-ია, ფერად რუხია, აქვს შხამიანი მოწითალო ბეწვები. გავრცელებულია იქ, სადაც ფიჭვი და წიწვოვანი ხეებია. საქართველოში უმეტესად გვხვდება ბორჯომის ხეობის ფიჭვნარებში. ხასიათდება ერთწლიანი გენერაციით. კვერცხს დებს ჯგუფურად წიწვებსა და ტოტებზე, 50–50 ცალს, ნაყოფიერება 200–400 კვერცამდეა. კვერცხის ფაზა 25 დღემდე გრძელდება. მუხლუხის ფაზა აგვისტოდან მეორე წლის ივნისამდე გრძელდება. გამოიზამთრებს მკვდარ საფარში 5–6 სმ სიღრმეზე. აპრილში მუხლუხი ხეზე ადის და წიწვებით იკვებება, კვება გრძელდება მაისის ბოლომდე. ივნისის პირველ ნახევარში ჭუპრდება სპეციალურ პარკებში, ხის ქერქის ნაპრალებში. ჭუპრის ფაზა 20 დღეს გრძელდება. ჭუპრებიდან პეპლები იწყებენ გამოსვლას ივნისის მეორე ნახევარში. პეპლების მასიური ფრენა ივლისის შუა ხანებიდან იწყება და გრძელდება 40 დღეს. ფრენა დაბინდებიდან დილამდე მიმდინარეობს. მასიური გამრავლების შემთხვევაში მნიშვნელოვან ზიანს აყენებს ფიჭვის მომწიფებულ ერთგვაროვან ნარგავებს. მავნებლის წინააღმდეგ ბრძოლაში კარგ შედეგს იძლევა ქლოროფოსის ან ბაქტერიული პრეპარატების შესხურება და სხვა.